b'\n_START_ARTICLE_\nSpania i Eurovision Song Contest\n_START_SECTION_\nHistorikk\n_START_PARAGRAPH_\nDet er landets allmennkringaster TVE som har ansvaret med \xc3\xa5 velge ut landets artist og sang til Eurovision Song Contest. Landet debuterte i Cannes i 1961, med Conchita Bautista. Etter fem \xc3\xa5r med d\xc3\xa5rlige resultater, inkludert to sisteplasser, innledet Spania en gullalder i 1966. De neste ti \xc3\xa5rene kom Spania p\xc3\xa5 topp ti hvert eneste \xc3\xa5r, inkludert to seiere og to andreplasser._NEWLINE_Seirene kom to \xc3\xa5r p\xc3\xa5 rad, f\xc3\xb8rst i 1968 da Massiel og \xc2\xabLa, la, la\xc2\xbb slo Storbritannias Cliff Richard med ett eneste poeng. P\xc3\xa5 hjemmebane \xc3\xa5ret etter vant Spania igjen med Salom\xc3\xa9 og \xc2\xabVivo cantando\xc2\xbb. Seieren delte de imidlertid med tre andre land, Storbritannia, Nederland og Frankrike, siden det ikke fantes noen regel som hindret at flere land kunne dele seieren.\n_START_SECTION_\nOpp og ned\n_START_PARAGRAPH_\nEtter 1976 har Spanias resultater i Eurovision Song Contest svingt kraftig. Landet var sv\xc3\xa6rt n\xc3\xa6r ved \xc3\xa5 vinne i 1979, men den spanske juryen \xc2\xabga fra seg\xc2\xbb seieren da de ga ti poeng til sin argeste konkurrent, Israel. I 1995 kom Spania nok en gang p\xc3\xa5 andreplass, bare sl\xc3\xa5tt av Norge og Secret Garden. _NEWLINE_Siden 1995 har Spanias resultater v\xc3\xa6rt relativt skuffende. To sjetteplasser er landets beste plasseringer, og siden 2005 har Spania bare klart to tiendeplasser som beste plassering. Siden debuten har landet kommet sist fem ganger, senest i 2017. Tre av sisteplassene har ogs\xc3\xa5 v\xc3\xa6rt uten poeng._NEWLINE_I 2000 innf\xc3\xb8rte Den europeiske kringkastingsunion en ordning som sikret at de fire st\xc3\xb8rste \xc3\xb8konomiske bidragsyterne fikk automatisk innpass i Eurovision-finalen. Gruppen ble kalt de fire store, og Spania utgj\xc3\xb8r gruppen sammen med Tyskland, Storbritannia og Frankrike. I 2011 kom Italia tilbake i konkurransen, og de fire store ble utvidet til de fem store. Spania har dermed aldri deltatt i en semifinale i Eurovision Song Contest.\n_START_SECTION_\nPopul\xc3\xa6re finaler\n_START_PARAGRAPH_\nTVE har ofte holdt en nasjonal finale, tilsvarende norske Melodi Grand Prix, for \xc3\xa5 velge landets bidrag til Eurovision Song Contest. I perioden 1977\xe2\x80\x931999 valgte kringkasteren sang og artist internt, men i 2000 var de nasjonale konkurransene tilbake igjen. I 2002 brukte TVE den popul\xc3\xa6re talentkonkurransen Operaci\xc3\xb3n Triunfo til \xc3\xa5 velge det spanske bidraget, noe som f\xc3\xb8rte til et kraftig oppsving i konkurransens popularitet. Den internasjonale finalen samme \xc3\xa5r ble sett av over 14 millioner spanjoler, det h\xc3\xb8yeste seertallet etter at landet fikk moderne seerm\xc3\xa5linger tidlig i 1990-\xc3\xa5rene. F\xc3\xb8rst under finalen i fotball-EM i 2008 ble rekorden sl\xc3\xa5tt.\n_START_SECTION_\nBidrag som ble forstyrret\n_START_PARAGRAPH_\nTre ganger opp gjennom Eurovision-historien har et ikke-vinnende bidrag f\xc3\xa5tt fremf\xc3\xb8re p\xc3\xa5 nytt, og to av disse bidragene var spanske. Det f\xc3\xb8rste var i 1990, da duoen Az\xc3\xbacar Moreno skulle \xc3\xa5pne showet i Zagreb. Sangen \xc2\xabBandido\xc2\xbb ble fremf\xc3\xb8rt som en kombinasjon av ferdiginnspilt musikk og akkompagnert av et orkester p\xc3\xa5 direkten. Da b\xc3\xa5ndet ble satt p\xc3\xa5, kom imidlertid ikke orkesteret i gang da det skulle, og Az\xc3\xbacar Moreno gikk frustrerte av scenen. P\xc3\xa5 andre fors\xc3\xb8k gikk alt som det skulle, og det spanske bidraget endte p\xc3\xa5 en femteplass._NEWLINE_20 \xc3\xa5r senere, i B\xc3\xa6rum i 2010, ble Spanias bidrag nok en gang forstyrret, da den beryktede scenestormeren Jimmy Jump klarte \xc3\xa5 ta seg opp p\xc3\xa5 scenen under fremf\xc3\xb8ringen av \xc2\xabAlgo peque\xc3\xb1ito\xc2\xbb. Spania fikk opptre p\xc3\xa5 nytt etter at resten av landene hadde sunget._NEWLINE_I 1964 var Spania ogs\xc3\xa5 involvert i en scenestorming, da en mann klarte \xc3\xa5 ta seg opp p\xc3\xa5 scenen med en plakat som protesterte mot den portugisiske diktatoren Salazar og den spanske diktatoren Franco. Hendelsen p\xc3\xa5virket imidlertid ikke fremf\xc3\xb8ringen av det spanske bidraget, siden den skjedde i pausen mellom det sveitsiske og belgiske bidraget.'